STARK ส่ง “เฟ้ลปส์ ดอด์จ” คว้างานสายไฟสุวรรณภูมิเฟส 3 ตั้งเป้าปีนี้รายได้โต 10%
STARK ส่งบริษัทย่อย “เฟ้ลปส์ ดอด์จ อินเตอร์เนชั่นแนล” คว้างานสายไฟสนามบินสุวรรณภูมิรันเวย์ที่ 3 และรวมถึงการปรับปรุงรันเวย์ที่ 1 ตั้งเป้าปี 66 รายได้โตแบบ Double Digit
STARK ส่งบริษัทย่อย “เฟ้ลปส์ ดอด์จ” คว้างานสายไฟสนามบินสุวรรณภูมิรันเวย์ที่ 3 และปรับปรุงรันเวย์ที่ 1 ตั้งเป้าปี 66 รายได้โตแบบ Double Digit
14 ก.พ. 2566

นายกิตติศักดิ์ จิตต์ประเสริฐงาม ประธานเจ้าหน้าที่บริหาร บริษัท เฟ้ลปส์ ดอด์จ อินเตอร์เนชั่นแนล (ไทยแลนด์) จำกัด (Phelps Dodge) บริษัทย่อยของ บริษัท สตาร์ค คอร์เปอเรชั่น จำกัด (มหาชน) หรือ STARK เปิดเผยว่า Phelps Dodge ซึ่งดำเนินธุรกิจผลิตสายไฟฟ้า และสายเคเบิล ครบวงจร ได้รับงานสายไฟฟ้าสนามบิน (Airport Lighting Cable) ในโครงการสนามบินสุวรรณภูมิรันเวย์ที่ 3 และรวมถึงการปรับปรุงรันเวย์ที่ 1
โดยสายไฟดังกล่าวเป็นส่วนสำคัญส่วนหนึ่งของระบบไฟฟ้าสนามบินที่เป็นทัศนสัญญาณ ช่วยในการมองเห็น (Visual Aids) ของนักบิน ในการนำเครื่องขึ้นลง หรือช่วยนำเครื่องบินเคลื่อนไปยังตำแหน่งต่างๆ ภายในสนามบินได้อย่างสะดวก และปลอดภัย โดยเฉพาะเวลากลางคืนหรือเวลาที่สภาพอากาศปิดเช่นหมอกจัดหรือฝนตกหนัก เป็นต้น
“สายไฟฟ้าสนามบินดังกล่าวเป็นสายในกลุ่ม Specialty Cable ระดับ Medium Voltage 5kV ผลิตในประเทศไทย โดย Phelps Dodge International Thailand ผ่านการทดสอบตามมาตรฐานของ FAA (Federal Aviation Administration) ซึ่งเป็นมาตรฐานสากลที่ทั่วโลกให้การยอมรับและเป็นสินค้าที่มี Margin สูงอีกด้วย” นายกิตติศักดิ์ กล่าว
สำหรับแผนการดำเนินธุรกิจของ STARK ในปี 66 ตั้งเป้าการเติบโตของรายได้แบบ Double Digit โดยจะมาจากรายได้หลักคือ ธุรกิจสายไฟฟ้าและสายเคเบิ้ลที่ตลาดยังเติบโตได้ทั้งจากการขยายตัวของความต้องการไฟฟ้าทั้งในและต่างประเทศ ซึ่งส่งผลให้มีการขยายตัวของโครงสร้างพื้นฐานของภาครัฐและเอกชน รวมถึงระบบสายส่งและระบบจำหน่ายพลังงานไฟฟ้า (Transmission and Distribution Systems) และโดยเฉพาะโครงการนำสายไฟฟ้าลงดิน รวมถึงการขยายตัวของโรงไฟฟ้าพลังงานหมุนเวียน (Renewable Energy)  และการใช้รถยนต์ไฟฟ้า (EV) ที่มากขึ้น